Babaseuntjie in die ambulans geboreFoto: Netcare 911 ŉ Babaseuntjie is Sondagoggend op pad na Chatsworth-hospitaal in KwaZulu-Natal gebore. “Paramedici is omstreeks 09:20 ontbied nadat ŉ vrou, wat langs die spoorlyn in Shongweni gestap het, begin kraam het,” het Chris Botha, woordvoerder van Netcare 911, gesê. “Paramedici moes ŉ hele ent ver langs die spoorlyn met al hulle toerusting stap totdat hulle uiteindelik by die vrou uitgekom het.” Sy was reeds in die tweede fase van kraam en nadat hulle haar ondersoek het, het hulle haar op ŉ draagbaar vasgemaak en met behulp van omstanders haar na die ambulans gedra. “Paramedici was nog skaars op pad na die hospitaal toe hulle moes stilhou sodat die babatjie gebore kon word. Die gesonde babaseuntjie is om 10:18 in die wêreld verwelkom deur die vreugdevolle ma en paramedici-span.” Ma en baba is na die hospitaal geneem vir verdere behandeling.